钦定古今图书集成/明伦汇编/官常典/第663卷 > 孙一谦
## 钦定古今图书集成/明伦汇编/官常典/第663卷 > 孙一谦

按《明外史》本传：“一谦，连江人。万历间为南京刑部司
狱，善恤囚。故事，重囚米日一升，多为狱卒盗去。及散
饭时，又强弱不均，有终朝不得食者。其轻系者，初入
狱，必驱之湿秽地，索钱既足，始与善地。一谦知之，严
为禁革，手创一秤秤米，计饭自持秤，按籍分给，时时
视囚衣，敝则为浣濯补缉。察轻系之尤饿者，予囚饭”
之半，囚得不死，无不人人感泣，而狱卒无敢渔一钱。
每郎官视狱，问“囚有苦，欲言乎？”皆对曰：“甚幸，孙君衣
食我。”尚书陆光祖、侍郎王世贞闻之，咸加叹异，欲为
之地。而一谦已满三岁，迁灵山吏目。去，世贞特赋诗
赠之，一谦竟不之官。舟至鄱阳湖，若有名为地主者，
遂卒。